Αριστερή Αντικαπιταλιστική Συσπείρωση

Η Αριστερή Αντικαπιταλιστική Συσπείρωση (ΑΡ.Α.Σ.) είναι ελληνική πολιτική οργάνωση που ιδρύθηκε το 1997, έντονα επηρεασμένη από το ρεύμα του Αλτουσέρ στη Γαλλία. 

Στις εκλογές του 2007 συμμετείχε στο ψηφοδέλτιο ΕΝ.ΑΝΤΙ.Α. και στις Ευρωεκλογές του 2009 στο μετωπικό σχηματισμό ΑΝΤ.ΑΡ.ΣΥ.Α. μαζί με άλλες οργανώσεις της εξωκοινοβουλευτικής αριστεράς. Εκδίδει το περιοδικό «Αριστερή Συσπείρωση». Δημιουργήθηκε το 1998 αλλά έχει τις ρίζες της στη ΕΚΟΝ Ρήγας Φεραίος - Β΄ Πανελλαδική. Το 2015 αποχώρησε από την ΑΝΤ.ΑΡΣΥ.Α συμμετέχοντας στην Λαϊκή Ενότητα- Ανυπότακτη Αριστερά στην προσπάθεια ευρύτερης συσπείρωσης των αριστερών μαχητικών δυνάμεων. Από το 2023 μέχρι το 2025 συνεργαζόταν με το ΜέΡΑ25.

 Ιστορία 
Το 1977-78 δημιουργείται ένα συνεχώς αυξανόμενο δυναμικό αγωνιστών, ανένταχτων μεν πολιτικοποιημένων δε. Με τη διάσπαση της Β' πανελλαδικής από την ΕΚΟΝ Ρήγας Φεραίος και μέσα στο κίνημα και τις καταλήψεις του '79 για την κατάργηση του ν.815 για την τριτοβάθμια εκπαίδευση δημιουργούνται οι "Συσπειρώσεις" στις οποίες κυριαρχούν οι "πανελλαδικάριοι", οι ανένταχτοι "πρώην", ενώ η μόνη οργάνωση που μπαίνει στις συσπειρώσεις εκείνη την εποχή είναι η Οργάνωση Σοσιαλιστική Επανάσταση (ΟΣΕ).

Με την άνοδο του ΠΑ.ΣΟ.Κ. στην εξουσία το 1981 η πλειοψηφία της άκρας αριστεράς (Κ.Κ.Ε.(μ-λ) και Ε.Κ.Κ.Ε.) όπως και η Β' Πανελλαδική και οι αυτόνομοι, πέρασε ιδεολογική και πολιτική κρίση. Σχήματα "συσπειρωσιακά" εξακολουθούν να υπάρχουν αλλά να απομαζικοποιούνται, ενώ δεν εκφράζονται κεντρικά ως παράταξη. Το 1982, με την κόντρα στον νόμο-πλαίσιο του ΠΑΣΟΚ για την τριτοβάθμια εκπαίδευση, συσπειρώνεται ξανά ότι είχε απομείνει, παίρνει πανελλαδική έκφραση, ονομάζεται ΑΣΦ-Σ (Αριστερές Συσπειρώσεις Φοιτητών-Σπουδαστών) και πλέον εκεί κυριαρχούν οι λεγόμενοι αριστεριστές (ανένταχτοι και ενταγμένοι με κύριες οργανώσεις τις ΟΣΕ και Α/συνέχεια (που συγκροτήθηκε από πρώην μέλη του ΚΚΕ(μ-λ) μετά τη διάσπασή του) και κάποιες άλλες που στην πορεία διαλύθηκαν).

Το 1987-89 δημιουργείται νέα κρίση και οι ΑΣΦ-Σ διασπώνται στα τρία και παύουν να έχουν πανελλαδική έκφραση. Υπάρχουν πλέον οι συσπειρώσεις που ελέγχει η ΟΣΕ και εκφράζονται πανελλαδικά σαν ΕΣΟΦ-Σ, υπάρχουν οι συσπειρώσεις που κυριαρχεί η Α/συνέχεια και καταγράφονται πανελλαδικά σαν Αριστερά Σχήματα και υπάρχουν οι συσπειρώσεις που ελέγχουν διάφοροι ανεξάρτητοι συνδικαλιστές που καταγράφονται πανελλαδικά σαν Α.ΣΥΣ. (Αριστερές Συσπειρώσεις). 

Το 1990-1991 οι Α.ΣΥΣ. μαζί με το ΝΑΡ (σημερινή Νεολαία Κομμουνιστική Απελευθέρωση) θα σχηματίσουν τα Ε.Α.Α.Κ. Οι Α.ΣΥΣ., που εν τω μεταξύ είχαν μετατραπεί από αμιγής φοιτητική οργάνωση σε πολιτική με παρεμβάσεις και σε εργασιακούς χώρους, διασπάστηκαν το 1997 και δημιουργήθηκε η ΑΡ.Α.Σ. Το 2003 το μέρος των Α.ΣΥΣ. που είχε κρατήσει το όνομα κατά τη διάσπαση του 1997 ενώθηκε με την Αριστερή Κίνηση και δημιούργησαν την Αριστερή Ανασύνθεση.

Στις 29 Αυγούστου 2015, η Αριστερή Αντικαπιταλιστική Συσπείρωση αποχώρησε από την ΑΝΤΑΡΣΥΑ προκειμένου να συνεργαστεί με τη Λαϊκή Ενότητα ενόψει των εκλογών του Σεπτεμβρίου 2015. 

Στις εκλογές της 21ης Μάη 2023, η Αριστερή Αντικαπιταλιστική Συσπείρωση ως μέρος της Λαϊκής Ενότητας συνεργάστηκε με το ΜέΡΑ25 συμμετέχοντας στα ψηφοδέλτια του ΜέΡΑ25 - Συμμαχία για τη Ρήξη. Στη συνέχεια στις ευρωπαϊκές εκλογές του 2024 συμμετείχε στα ψηφοδέλτια της ενωτικής πρωτοβουλίας ΜέΡΑ25 - Ανατρεπτική Οικολογική Αριστερά. 

Στις 15 Νοεμβρίου 2025 κατά την διάρκεια των εκδηλώσεων μνήμης της εξέγερσης του Πολυτεχνείου, υπήρξε μια αψιμαχία μεταξύ μελών της ΑΡΑΣ και μελών αναρχικών οργανώσεων στον χώρο του ΕΜΠ, με αποτέλεσμα τον τραυματισμό ορισμένων αναρχικών, με διάφορα μέσα και πολιτικούς χώρους να χαρακτηρίζουν το γεγονός ως βίαια επίθεση της ΑΡΑΣ. Συγκεκριμένα, συνέπεια αυτής της επίθεσης ήταν η άμεση αντίδραση του ΜέΡΑ25 καταδικάζοντας τις πρακτικές της ΑΡΑΣ και διακόπτοντας κάθε συνεργασία μαζί της και η ονομαστική καταγγελία από σειρά οργανώσεων της αριστεράς και από αναρχικές ομάδες. Η ΑΡΑΣ σε ανακοίνωσή της λίγες μέρες μετά υποστήριξε πως λειτούργησε στα πλαίσια της υπεράσπισης του ανοιχτού χαρακτήρα του Πολυτεχνείου απέναντι σε «σχέδιο από ομάδες που ενδύονται τον μανδύα του "αναρχικού", να καταλάβουν κεντρικά κτίρια στο ΕΜΠ». Σύμφωνα με την ίδια την ΑΡΑΣ, οι αναρχικοί προσπάθησαν να εισβάλουν μαζικά με εξοπλισμό στο Πολυτεχνείο και να περάσουν σε μονομερή πραξικοπηματική κατάληψη, με την αριστερή νεολαία να αναλαμβάνει την περιφρούρηση του χώρου. Στη συνέχεια, η ΑΡΑΣ καταγγέλθηκε και αποβλήθηκε επίσης από μια σειρά συνδικαλιστικών, αυτοδιοικητικών και πολιτικών μετώπων και σχημάτων. Τέλος, το ΜέΡΑ25 διέκοψε τη συνεργασία του και με τη Λαϊκή Ενότητα μετά την μη ρητή καταδίκη της πράξης της ΑΡΑΣ εκ μέρους της (αν και η ΛΑΕ ανακοίνωσε ότι για κάτι τέτοιο εκκρεμεί συνεδρίαση των οργάνων της). 

 Παραπομπές 

 Εξωτερικοί σύνδεσμοι 


Κατηγορία:Συνιστώσες της ΛΑ.Ε.
Κατηγορία:Ελληνικά πολιτικά κόμματα
Κατηγορία:Αντικαπιταλιστικά κόμματα στην Ελλάδα
Κατηγορία:Κομμουνιστικά κόμματα στην Ελλάδα
Κατηγορία:Μαοϊστικές οργανώσεις στην Ελλάδα